	Európsky parlament
2024-2029
	[image: EP logo RGB_Mute]



PRIJATÉ TEXTY

[bookmark: TANumber]P10_TA(2025)0145
[bookmark: title]Finančná činnosť Európskej investičnej banky – výročná správa za rok 2024
[bookmark: DocNumber]
[bookmark: Commission]Výbor pre hospodárske a menové veci
[bookmark: PE]PE770.192
[bookmark: Sujet][bookmark: References]Uznesenie Európskeho parlamentu z 8. júla 2025 o finančnej činnosti Európskej investičnej banky – výročná správa za rok 2024 (2024/2053(INI))
Európsky parlament,
–	so zreteľom na články 2 a 3 Zmluvy o Európskej únii,
–	so zreteľom na články 15, 126, 174, 175, 177, 208, 209, 271, 308 a 309 Zmluvy o fungovaní Európskej únie (ďalej len „ZFEÚ“) a na Protokol č. 5 o štatúte Európskej investičnej banky (ďalej len „EIB“),
–	so zreteľom na články 41 až 43 Zmluvy o založení Európskeho spoločenstva pre atómovú energiu,
–	so zreteľom na správu o činnosti skupiny EIB za rok 2024 z 30. januára 2025 s názvom „Priorities for prosperity“ (Priority pre prosperitu),
–	so zreteľom na správu EIB o investíciách za roky 2024 a 2025 z 5. marca 2025 s názvom „Innovation, integration and simplification in Europe“ (Inovácia, integrácia a zjednodušenie v Európe),
–	so zreteľom na strategický plán skupiny EIB na roky 2024 – 2027 z 21. júna 2024,
–	so zreteľom na operačný plán skupiny EIB na roky 2024 – 2026 z 9. februára 2024 a na operačný plán skupiny EIB na roky 2025 – 2027 z 30. januára 2025,
–	so zreteľom na preskúmanie rámcov kapitálovej primeranosti multilaterálnych rozvojových bánk, ktoré zadala skupina G20 (ďalej len „preskúmanie CAF“),
–	so zreteľom na rozhodnutie Rady (EÚ) 2025/504 z 11. marca 2025, ktorým sa mení Protokol č. 5 o štatúte Európskej investičnej banky[footnoteRef:1], [1:  	Ú. v. EÚ L, 2025/504, 14.3.2025, ELI: http://data.europa.eu/eli/dec/2025/504/oj.] 

–	so zreteľom na rozhodnutie rady EIB z 21. marca 2025,
–	so zreteľom na politiku smerovania EIB v oblasti súdržnosti na roky 2021 – 2027 z 13. októbra 2021,
–	so zreteľom na spustenie iniciatívy Európskych technologických šampiónov EIB, ktorá bola spustená 13. februára 2023,
–	so zreteľom na tretiu výročnú správu skupiny EIB o činnostiach skupiny EIB v regiónoch EÚ, na ktoré sa vzťahuje politika súdržnosti, z 15. júla 2024,
–	so zreteľom na environmentálne a sociálne normy EIB z 2. februára 2022,
–	so zreteľom na správu o pokroku plánu klimatickej banky skupiny EIB za rok 2023 z 25. júla 2024,
–	so zreteľom na Európsky pilier sociálnych práv,
–	so zreteľom na hlavné výsledky analýzy skupiny EIB a konzultácie so zainteresovanými stranami prezentované na seminári EIB o bývaní 18. júla 2024,
–	so zreteľom na tlačovú správu EIB zo 6. marca 2025 s názvom Európska komisia a skupina EIB položili základy pre novú celoeurópsku investičnú platformu pre cenovo dostupné a udržateľné bývanie,
–	so zreteľom na list prezidentky EIB Nadii Calviñovej vedúcim predstaviteľom EÚ zo 4. marca 2025,
–	so zreteľom na akčný plán skupiny EIB pre bezpečnostný a obranný priemysel predložený na zasadnutí Rady pre hospodárske a finančné záležitosti 12. apríla 2024 v Luxemburgu,
–	so zreteľom na aktualizovaný zoznam oprávnenosti, vylúčených činností a vylúčených sektorov, ktorý zostavila EIB, zo 14. júla 2022,
–	so zreteľom na správu EIB Global o vplyve za roky 2023 – 2024 z 13. júna 2024,
–	so zreteľom na trojstrannú dohodu medzi Európskou komisiou, Európskym dvorom audítorov a Európskou investičnou bankou, ktorá bola podpísaná 11. novembra 2021,
–	so zreteľom na postupy vybavovania sťažností skupiny EIB z 13. novembra 2018,
–	so zreteľom na dokument s názvom „Diversity, Equity a Inclusion at EIB Group“ (Rozmanitosť, rovnosť a začlenenie v skupine EIB) zo 14. októbra 2024,
–	so zreteľom na štúdiu výskumnej služby Európskeho parlamentu s názvom „Increasing European added value in an age of global challenges – Mapping the cost of non-Europe (2022 – 2032)“ (Zvýšenie európskej pridanej hodnoty v ére globálnych výziev – mapovanie nákladov spôsobených nečinnosťou na európskej úrovni (2022 – 2032)) uverejnenú vo februári 2023,
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 1. decembra 2021 s názvom Global Gateway (JOIN(2021)0030),
–	so zreteľom na štúdiu Európskej komisie z 11. januára 2024 o prístupe európskych MSP v sektore obrany ku kapitálovému financovaniu[footnoteRef:2], [2:  	Európska komisia: Generálne riaditeľstvo pre obranný priemysel a vesmír, Access to equity financing for European defence SMEs, Úrad pre vydávanie publikácií Európskej únie, 2024, https://data.europa.eu/doi/10.2889/698738.] 

–	so zreteľom na správu Enrica Lettu zo 17. apríla 2024 s názvom Oveľa viac než len trh,
–	so zreteľom na správu Christiana Noyera z 25. apríla 2024 s názvom Rozvoj európskych kapitálových trhov v záujme financovania budúcnosti,
–	so zreteľom na správu Maria Draghiho z 9. septembra 2024 o budúcnosti európskej konkurencieschopnosti,
–	so zreteľom na správu Sauliho Niinistöa z 30. októbra 2024 s názvom Spoločne bezpečnejší: posilnenie európskej civilnej a vojenskej pripravenosti a pohotovosti,
–	so zreteľom na oznámenie Komisie z 29. januára 2025 s názvom Kompas konkurencieschopnosti pre EÚ (COM(2025)0030),
–	so zreteľom na oznámenie Komisie z 11. februára 2025 s názvom Pracovný program Komisie na rok 2025 (COM(2025)0045),
–	so zreteľom na oznámenie Komisie z 11. februára 2025 s názvom Na ceste k budúcemu viacročnému finančnému rámcu (COM(2025)0046),
–	so zreteľom na oznámenie Komisie z 26. februára 2025 s názvom Dohoda o čistom priemysle: spoločný plán konkurenciechopnosti a dekarbonizácie (COM(2025)0085),
–	so zreteľom na oznámenie Komisie z 26. februára 2025 s názvom Akčný plán pre cenovo dostupnú energiu – Využitie skutočnej hodnoty našej energetickej únie na zabezpečenie cenovo dostupnej, efektívnej a čistej energie pre všetkých európskych občanov (COM(2025)0079),
–	so zreteľom na tlačovú správu predsedníčky Komisie Ursuly von der Leyenovej zo 4. marca 2025 o obrannom balíku (plán ReArm Europe),
–	so zreteľom na oznámenie Komisie z 19. marca 2025 s názvom Únia úspor a investícií – Stratégia na podporu bohatstva občanov a hospodárskej konkurencieschopnosti v EÚ (COM(2025)0124),
–	so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti[footnoteRef:3], [3:  	Ú. v. EÚ L 57, 18.2.2021, s. 17, ELI: http://data.europa.eu/eli/reg/2021/241/oj.] 

–	so zreteľom na nariadenie Európskeho parlamentu a Rady (EÚ) 2021/523 z 24. marca 2021, ktorým sa zriaďuje Program InvestEU a ktorým sa mení nariadenie (EÚ) 2015/1017[footnoteRef:4], [4:  	Ú. v. EÚ L 107, 26.3.2021, s. 30, ELI: http://data.europa.eu/eli/reg/2021/523/oj.] 

–	so zreteľom na nariadenie Európskeho parlamentu a Rady (EÚ) 2021/947 z 9. júna 2021, ktorým sa zriaďuje Nástroj susedstva a rozvojovej a medzinárodnej spolupráce – Globálna Európa, mení a zrušuje rozhodnutie Európskeho parlamentu a Rady č. 466/2014/EÚ a zrušuje nariadenie Európskeho parlamentu a Rady (EÚ) 2017/1601 a nariadenie Rady (ES, Euratom) č. 480/2009[footnoteRef:5], [5:  	Ú. v. EÚ L 209, 14.6.2021, s. 1, ELI: http://data.europa.eu/eli/reg/2021/947/oj.] 

–	so zreteľom na nariadenie Európskeho parlamentu a Rady (EÚ) 2021/1056 z 24. júna 2021, ktorým sa zriaďuje Fond na spravodlivú transformáciu[footnoteRef:6], [6:  	Ú. v. EÚ L 231, 30.6.2021, s. 1, ELI: http://data.europa.eu/eli/reg/2021/1056/oj.] 

–	so zreteľom na nariadenie Európskeho parlamentu a Rady (EÚ) 2021/1229 zo 14. júla 2021 o úverovom nástroji pre verejný sektor v rámci Mechanizmu spravodlivej transformácie[footnoteRef:7], [7:  	Ú. v. EÚ L 274, 30.7.2021, s. 1, ELI: http://data.europa.eu/eli/reg/2021/1229/oj.] 

–	so zreteľom na nariadenie Európskeho parlamentu a Rady (EÚ) 2024/795 z 29. februára 2024, ktorým sa zriaďuje Platforma strategických technológií pre Európu[footnoteRef:8], [8:  	Ú. v. EÚ L, 2024/795, 29.2.2024, ELI: http://data.europa.eu/eli/reg/2024/795/oj.] 

–	so zreteľom na návrh Komisie z 26. februára 2025 na nariadenie Európskeho parlamentu a Rady, ktorým sa menia nariadenia (EÚ) 2015/1017, (EÚ) 2021/523, (EÚ) 2021/695 a (EÚ) 2021/1153, pokiaľ ide o zvýšenie efektívnosti záruky EÚ podľa nariadenia (EÚ) 2021/523 a zjednodušenie požiadaviek na podávanie správ (COM(2025)0084),
–	so zreteľom na svoje uznesenie z 12. marca 2025 o bielej knihe o budúcnosti európskej obrany[footnoteRef:9], [9:  	Prijaté texty, P10_TA(2025)0034.] 

–	zo zreteľom na článok 55 rokovacieho poriadku,
–	so zreteľom na stanovisko Výboru pre rozpočet,
–	so zreteľom na správu Výboru pre hospodárske a menové veci (A10-0112/2025),
A.	keďže skupina EIB zahŕňa EIB a Európsky investičný fond (ďalej len „EIF“); keďže EIB, ktorá je v úplnom vlastníctve členských štátov, je najväčšou multilaterálnou finančnou inštitúciou na svete, ktorá pôsobí na medzinárodných kapitálových trhoch a klientom ponúka konkurencieschopné a výhodné podmienky s cieľom prispieť k dosiahnutiu cieľov EÚ a podporiť politiky a projekty EÚ v rámci Únie aj mimo nej v súlade s článkom 309 ZFEÚ; keďže EIF je vo vlastníctve EIB (59,8 %), EÚ (29,7 %) a finančných inštitúcií (10,5 %) z členských štátov, Spojeného kráľovstva a Turecka;
B.	keďže súvaha skupiny EIB predstavuje takmer 600 miliárd EUR; keďže skupina EIB uvádza, že jej celkové investície dosiahli v roku 2024 rekordnú úroveň 88,8 miliardy EUR, z čoho 50,7 miliardy EUR sa týkalo klímy a životného prostredia, 16,2 miliardy EUR sa týkalo MSP a spoločností so strednou trhovou kapitalizáciou, 14,4 miliardy EUR sa vynaložilo na digitalizáciu a technologické inovácie a 1 miliarda EUR na posilnenie bezpečnosti a obrany Európy; keďže ukazovateľ finančnej páky EIB sa zvýšil na 290 %, čím sa EIB poskytol ďalší priestor na investovanie a podporu plnenia cieľov EÚ a podporu jej politík; keďže sa očakáva, že celkové investície EIB sa v roku 2025 zvýšia na 95 miliárd EUR;
C.	keďže EIB si udržiava solídne finančné základy a má rating AAA, ktorý je základným kameňom jej finančnej dôveryhodnosti a úverovej kapacity, čo je nevyhnutné na zachovanie dôvery investorov a zabezpečenie nízkych nákladov na prijaté úvery a pôžičky;
D.	keďže EIB podporuje politiky a projekty EÚ a je hlavným implementujúcim partnerom, pričom využíva mandáty a záruky rozpočtu EÚ na mobilizáciu rozsiahlych verejných a súkromných investícií; keďže EIB uvádza, že približne 90 % jej ročných investícií je viazaných na projekty v rámci EÚ a 10 % sa využíva na investície mimo EÚ;
E.	keďže EIF je v rámci skupiny EIB subjektom, ktorý sa špecializuje na podporu cieľov politiky EÚ, a to aj v oblasti podnikania, vytvárania pracovných miest a hospodárskej súdržnosti, a zohráva kľúčovú úlohu pri podpore malých a stredných podnikov (MSP) zlepšovaním ich prístupu na finančné trhy, od rizikového kapitálu až po mikrofinancovanie; zdôrazňuje skutočnosť, že skupina EIB podporuje spoločnosti vo všetkých fázach vývoja;
F.	keďže podľa odhadov bolo v júni 2024 v rámci Programu InvestEU mobilizovaných približne 280 miliárd EUR dodatočných investícií, z čoho 201 miliárd EUR predstavoval súkromný sektor; keďže finančné krytie Programu InvestEU je takmer vyčerpané;
G.	keďže posledné správy o budúcnosti EÚ vyzývajú na posilnenie konkurencieschopnosti a produktivity EÚ, zdôrazňujú kľúčovú úlohu integrácie trhu a potrebu urýchliť verejné aj súkromné investície s cieľom vybudovať silnejšiu, bezpečnejšiu, autonómnejšiu a spravodlivejšiu Európu;
H.	keďže v Draghiho správe o európskej konkurencieschopnosti sa odhaduje, že do roku 2030 budú v Európe potrebné dodatočné investície v celkovej výške 750 – 800 miliárd EUR ročne; keďže skupina EIB zohráva kľúčovú úlohu v pomoci preklenúť túto medzeru, a to prostredníctvom svojej vlastnej úverovej kapacity, ako aj prilákaním súkromného kapitálu na financovanie týchto investičných potrieb;
I.	keďže podľa Draghiho správy spoločnosti EÚ vynakladajú na výskum a inovácie menej ako ich americkí partneri a Európa stále nedokáže premietnuť výskum a inovácie do komerčných riešení, najmä v odvetviach, ako sú biotechnológie, umelá inteligencia a energia z obnoviteľných zdrojov, a to v kontexte nedostatočného rozsahu a nedokončeného jednotného trhu EÚ, bankovej únie a únie kapitálových trhov; keďže Draghiho správa poukazuje na 30 % rozdiel v produktivite medzi EÚ a USA v roku 2023 a upozorňuje, že Európa zaostáva v digitálnej revolúcii, ktorú poháňa internet a súvisiaci nárast produktivity, čo je kľúčový faktor, a poznamenáva, že len štyri z 50 najväčších technologických spoločností na svete sú európske;
J.	keďže v Lettovej správe sa odhaduje, že z dôvodu chýbajúcej integrovanej únie kapitálových trhov sa 300 miliárd EUR európskych úspor neinvestuje v Európe, ale najmä v Spojených štátoch; keďže prezidentka Európskej centrálnej banky odhaduje, že ak by sa únia kapitálových trhov dokončila, spoločnosti v EÚ by mohli získať približne ďalších 470 miliárd EUR ročne na financovanie z kapitálových trhov[footnoteRef:10]; keďže podľa odhadov Výskumnej služby Európskeho parlamentu predstavujú potenciálne prínosy plne integrovaného a účinnejšie regulovaného finančného trhu EÚ až 159 miliárd EUR ročne v dlhodobom horizonte a prínos ďalšieho pokroku v integrácii bankového sektora EÚ predstavuje až 114 miliárd EUR ročne; [10:  	Úvodný príhovor predsedníčky von der Leyenovej na spoločnej tlačovej konferencii s predsedom Michelom po zasadnutí mimoriadneho zasadnutia Európskej rady 18. apríla 2024.] 

K.	keďže operácie EIB by mali prispievať k dosiahnutiu klimatickej neutrality najneskôr do roku 2050 v súlade s Parížskou dohodou a cieľmi OSN v oblasti udržateľného rozvoja a podporovať vykonávanie Európskeho piliera sociálnych práv; keďže EIB sa označila za klimatickú banku EÚ vzhľadom na investície potrebné na uskutočnenie zelenej transformácie; keďže Komisia odhaduje, že EÚ musí zvýšiť svoje ročné investície do energetiky, priemyselných inovácií a rozširovania a dopravných systémov približne o 480 miliárd EUR v porovnaní s predchádzajúcim desaťročím[footnoteRef:11]; [11:  	Dohoda o čistom priemysle: spoločný plán konkurenciechopnosti a dekarbonizácie (COM(2025)0085).] 

L.	keďže vzhľadom na súčasnú geopolitickú situáciu zohráva rozvoj európskej obrannej technologickej a priemyselnej základne na vnútornom trhu čoraz dôležitejšiu úlohu; keďže v bielej knihe Komisie o budúcnosti európskej obrany sa uvádza, že v sektore obrany sú potrebné ďalšie investície vo výške 800 miliárd EUR počas štvorročného obdobia; keďže EIB oznámila, že zdvojnásobí financovanie bezpečnosti a obrany z 1 miliardy EUR v roku 2024 na 2 miliardy EUR v roku 2025, pričom si udrží úverový rating na úrovni AAA;
M.	keďže ceny bývania v EÚ sa v rokoch 2015 až 2023 zvýšili v priemere o 48 % a kríza bývania postihuje takmer celú Európu, pričom stále viac ovplyvňuje strednú triedu, a nielen najzraniteľnejšie skupiny; keďže z údajov EIB vyplýva, že ročne treba vybudovať 1,5 milióna nových bytových jednotiek a renovovať ďalších päť miliónov jednotiek, čo si vyžaduje ročné investície vo výške 300 – 400 miliárd EUR; keďže sektor bývania je všeobecný záujem, ale čelí zníženým verejným investíciám, v dôsledku čoho sú pokračujúce investície EIB do tohto odvetvia veľmi dôležité; keďže v novom akčnom pláne EIB sa predpokladajú investície vo výške 10 miliárd EUR počas nasledujúcich dvoch rokov;
N.	keďže úverová zložka EIB Global, ktorá bola spustená v roku 2022, má kľúčový význam z hľadiska postavenia Európy vo svete; keďže sa očakáva, že EIB Global sprostredkuje aspoň tretinu z 300 miliárd EUR v investíciách, ktoré sa majú vygenerovať v rámci stratégie Global Gateway do konca roka 2027;
O.	keďže Európsky parlament opakovane vyzval na uzavretie medziinštitucionálnej dohody medzi Európskym parlamentom a EIB; keďže Európsky parlament podpísal dohody s rôznymi orgánmi EÚ; keďže Európsky parlament a EIB majú dlhú históriu intenzívnej spolupráce vrátane (ne)legislatívnych interakcií a dialógu;
Všeobecné pripomienky
1.	oceňuje pripravenosť EIB prispôsobovať meniacim sa požiadavkám politiky EÚ a zároveň dodržiavať svoje dlhodobé ciele; víta strategický plán skupiny EIB na roky 2024 – 2027, ktorý odráža politické priority EÚ; poukazuje na to, že osem prioritných oblastí stanovených v strategickom pláne zahŕňa: úlohu EIB ako klimatickej banky, digitalizáciu a zavádzanie nových technológií, bezpečnostný a obranný priemysel, modernú politiku súdržnosti, poľnohospodárstvo a biohospodárstvo, európsku sociálnu infraštruktúru, investície s veľkým vplyvom mimo EÚ a úniu kapitálových trhov;
2.	zdôrazňuje naliehavú výzvu, aby EIB plnila ešte väčšiu úlohu pri riešení nedostatku investícií v Európe, ktorý podľa odhadu Maria Draghiho predstavuje 800 miliárd EUR, z čoho 450 miliárd EUR je určených len na energetickú transformáciu; vyzýva Komisiu a EIB, aby v plnej miere využili potenciál EIB poskytovať finančnú podporu na spoločné priority EÚ a plnili svoju kľúčovú úlohu pri podpore potrebných investícií do spravodlivého a inkluzívneho udržateľného rastu, aby sa dosiahol čo najvyšší inovačný prínos v kľúčových oblastiach politiky EÚ; požaduje, aby sa príspevok skupiny EIB v budúcom viacročnom finančnom rámci (VFR) ďalej zvyšoval, najmä prostredníctvom finančných nástrojov a rozpočtových záruk, ktoré sa ukázali ako veľmi účinné pri presadzovaní kľúčových politických cieľov EÚ; naliehavo vyzýva členské štáty, aby na tento účel poskytli dostatočné finančné prostriedky pridelením mandátov EIB a prípadným zvýšením kapitálu, čo EIB umožní mobilizovať investície, ktoré skutočne spĺňajú celoeurópske potreby, a posilniť význam EÚ ako globálneho aktéra; pripomína, že nová Komisia si stanovila cieľ stať sa „investičnou Komisiou“;
3.	zdôrazňuje, že rating EIB na úrovni AAA je dôležitým aktívom, ktoré si musí udržať; naliehavo vyzýva všetkých príslušných aktérov, aby pri prispôsobovaní úverovej politiky a mandátu EIB chránili a zaručili tento rating; zdôrazňuje, že rating je okrem iných faktorov založený na jej pevnej kapitálovej pozícii, vynikajúcej kvalite a výkonnosti aktív, úverovej bonite členských štátov ako konečných ručiteľov a na skutočnosti, že EIB reaguje na politické ciele EÚ; konštatuje, že skupina EIB má stabilný rating na úrovni AAA a pevný rámec riadenia rizík, ako aj finančnú silu potrebnú na neustále zvyšovanie svojich ročných investícií; zdôrazňuje skutočnosť, že rating a finančná situácia EIB jej takisto umožňujú zabezpečiť priaznivé podmienky pri financovaní projektov verejného záujmu v porovnaní so súkromnými komerčnými bankami, pričom zaručujú istotu a nákladovú efektívnosť umožňujú jej absorbovať potenciálne kolísanie výnosov, udržať dôveru investorov a obmedziť náklady na prijaté úvery a pôžičky; zdôrazňuje, že EIB by mala ďalej využívať svoje výsadné postavenie a pri financovaní európskych verejných statkov a strategických investícií podstupovať väčšie riziká; berie na vedomie rozhodnutie Rady guvernérov EIB zvýšiť limit ukazovateľa finančnej páky EIB z 250 % na 290 %; zdôrazňuje, že EIB by mala svoje intervencie zodpovedajúcim spôsobom nastaviť tak, aby nevytláčala súkromné investície;
4.	konštatuje, že objem investícií EIB v pomere k HDP medzi európskymi krajinami sa v roku 2024 pohyboval od 0,1 %[footnoteRef:12] do 1,4 %; vyzýva skupinu EIB, aby zabezpečila vyváženejšie geografické rozdelenie investícií s cieľom maximalizovať ich vplyv vo všetkých regiónoch EÚ a podporiť tak súdržný a inkluzívny rast v celej EÚ s osobitným dôrazom na nedostatočne zastúpené a menej rozvinuté oblasti; vyzýva EIB, aby sa naďalej sústreďovala na investičné plány zamerané na preklenutie priepasti medzi rozvinutejšími regiónmi EÚ a ostrovnými oblasťami, vnútrozemskými oblasťami, najvzdialenejšími regiónmi, oblasťami zasiahnutými hospodárskou krízou a všetkými oblasťami EÚ, ktoré sú znevýhodnené prírodnými faktormi; [12:  	Najnižšie miery investícii EIB v pomere k HDP sú v Írsku, Lotyšsku a Maďarsku.] 

5.	zdôrazňuje potrebu zjednodušiť, zefektívniť optimalizovať a konsolidovať súčasné a budúce procesy a mandáty EIB s cieľom posilniť synergie, účinnosť a efektívnosť; navrhuje vypracovanie a zavedenie jedného súboru pravidiel s jednotným súborom finančných pravidiel, ktorý by fungoval ako jednotný rámec vo viacerých programoch EÚ a zjednodušil vykonávanie pre partnerov, čo prispeje k zlepšeniu operácií EIB;
6.	zdôrazňuje, že je dôležité znížiť administratívnu záťaž a náklady na podávanie správ, ako aj zjednodušiť postupy pre projekty financované EIB, najmä pre MSP a iniciatívy menšieho rozsahu založené na inováciách; zdôrazňuje, že efektívnejší postup by mohol zvýšiť vplyv a schopnosť EIB reagovať; v tejto súvislosti víta zriadenie jednotných kontaktných miest s cieľom poskytovať koordinovanú finančnú podporu a technické usmernenia;
7.	berie na vedomie záväzok EIB k reformám zameraným na skrátenie času uvedenia na trh s cieľom 30 % zníženia do konca roka 2024 a 50 % zníženia v období 2024 – 2026; konštatuje, že vykonávanie týchto reforiem sa zrýchľuje s cieľom znížiť byrokraciu, posilniť synergie v rámci skupiny, automatizovať a zefektívniť vnútorné postupy a zlepšiť nákladovú efektívnosť; vyzýva Komisiu a EIB, aby ďalej posúdili, ako môže EIB urýchliť uvádzanie na trh a ako zjednodušiť mandáty na financovanie bez toho, aby boli ohrozené audítorské štandardy alebo transparentnosť; vyzýva EIB, aby zintenzívnila svoje úsilie v oblasti digitalizácie svojich operácií; 
Preklenutie investičnej medzery a posilnenie konkurencieschopnosti
8.	zdôrazňuje dôležitú úlohu skupiny EIB ako celoeurópskeho a medzinárodného investičného orgánu v mobilizácii verejného aj súkromného financovania priorít EÚ a v podpore členských štátov pri financovaní základných a strategických investícií a cieľov politík EÚ;
9.	pripomína však, že operácie EIB sú svojou povahou obmedzené a pri riešení významného nedostatku investícií môžu zohrávať len podpornú úlohu; opakuje, že integrovanejšia hospodárska a menová únia a posilnená hospodárska štruktúra a účinná koordinácia by podporili operácie EIB; vyzýva preto na rýchly a výrazný pokrok, pokiaľ ide o úniu kapitálových trhov, najmä prostredníctvom konkrétnych krokov týkajúcich sa nedávno spustenej únie úspor a investícií, dobudovania bankovej únie, ako aj prípadného vytvorenia investičných nástrojov na úrovni EÚ určených na minimalizáciu nákladov pre daňovníkov EÚ a maximalizáciu efektívnosti pri poskytovaní európskych verejných statkov;
10.	potvrdzuje, že integrovanejšie kapitálové trhy a hlbší jednotný trh sú tiež dôležitými základmi operácií EIB; víta strategický plán EIB, v ktorom má únia kapitálových trhov vysokú prioritu; domnieva sa, že primerane dokončená únia úspor a investícií prinesie výhody spotrebiteľom aj MSP tým, že poskytne vysoko výnosné investičné príležitosti v reálnej ekonomike a v konečnom dôsledku posilní trh s rizikovým kapitálom, ktorý sa považuje za rizikovejší ako iné formy investícií, a to uľahčením prístupu k diverzifikovanejším zdrojom financovania; zdôrazňuje, že príslušné európske verejné subjekty by mali prispievať k únii úspor a investícií, a víta ochotu EIB spustiť pilotné projekty a iné konkrétne iniciatívy v tejto oblasti;
11.	vyzýva Komisiu a skupinu EIB, aby zintenzívnili úsilie o plnenie programu Kompas konkurencieschopnosti a únie úspor a investícií mobilizáciou súkromného kapitálu na produktívne investície, podporou inovácií počas životného cyklu spoločností, financovaním rizikového kapitálu a ďalším kapitálovým financovaním startupov a scaleupov s vyšším rizikom; zdôrazňuje, že nástroje s vyšším rizikom, ako je vlastný kapitál a rizikový dlh, sa musia používať s jasnými rámcami rizika a merateľnými ukazovateľmi výkonnosti; nabáda EIB, aby rozšírila financovanie podnikov vo vlastníctve žien;
12.	uznáva ústrednú úlohu MSP ako základu európskeho hospodárstva pri podpore hospodárskeho rastu, posilňovaní inovácií, tvorbe pracovných miest a podpore územnej súdržnosti; pripomína v tejto súvislosti, že 24 miliónov MSP v EÚ predstavuje 99 % všetkých podnikov, poskytuje približne dve tretiny všetkých pracovných miest a generuje viac ako 50 % celkovej pridanej hodnoty, ktorú tvoria podniky v EÚ; zdôrazňuje, že podpora MSP je kľúčovým cieľom skupiny EIB a že širší prístup k úverom, vývoj prispôsobených finančných nástrojov a cielené investície do MSP môžu mať všeobecne pozitívny vplyv tým, že prispejú k hospodárskej odolnosti Únie, konkurencieschopnosti miestnych výrobných reťazcov a digitálnej a udržateľnej transformácii v regionálnych hospodárstvach; 
13.	nabáda EIB, aby si zachovala a posilnila svoju úlohu pri sprostredkovaní prístupu k financovaniu pre MSP a startupy, ktoré sa v snahe získať finančné prostriedky od tradičných finančných inštitúcií často stretávajú s prekážkami, a aby poskytovala cielené financovanie s cieľom zabezpečiť dostatočné zdroje na rast a prosperitu; poukazuje na to, že MSP naďalej čelia výzvam v dôsledku vysokých úrokových sadzieb a nákladov na suroviny a energiu; 
14.	víta úlohu EIF pri financovaní startupov a scaleupov v Európe, a to aj prostredníctvom jeho pôsobenia na európskom trhu s rizikovým kapitálom; zdôrazňuje, že nástroje EIF musia zostať ľahko prístupne pre menších žiadateľov, a vyzýva EIF, aby zodpovedajúcim spôsobom zjednodušil svoje postupy podávania žiadostí; vyzýva na zvýšenie rozpočtu EIF určeného pre ekosystém rizikového kapitálu EÚ v súlade s odporúčaniami z Draghiho správy; vyzýva tiež na zavedenie záruk za prvotné straty a konvertibilných nástrojov zameraných na startupy a scaleupy;
15.	zdôrazňuje úlohu skupiny EIB ako hlavného prispievateľa k rozvoju európskeho ekosystému rizikového a súkromného kapitálu, ale konštatuje, že treba vynaložiť ďalšie úsilie o podporu európskych inovácií s cieľom poskytnúť startupom viac príležitostí na rozšírenie a prístup k financovaniu počas ich životného cyklu; konštatuje, že hoci určitý podiel súkromných investícií už smeruje cez fondy rizikového kapitálu, je stále nedostatočný a nerovnomerne rozdelený medzi členskými štátmi; zdôrazňuje, že únia kapitálových trhov by mohla pomôcť riešiť túto nerovnováhu a zlepšiť prístup k financovaniu vo všetkých členských štátoch;
16.	zdôrazňuje, že finančné nástroje na znižovanie rizika a rozpočtové záruky, ktoré poskytuje EÚ, sa ukázali ako účinné; domnieva sa, že znižovanie rizika by malo účinne pokračovať, najmä pokiaľ ide o investície do inovačných a strategických odvetví; je znepokojený tým, že podľa priebežného hodnotenia Programu InvestEU sa môže finančné krytie mnohých finančných produktov bez zvýšenia rozpočtu do konca roka 2025 vyčerpať; víta v tejto súvislosti návrh Komisie z 26. februára 2025, ktorým sa poskytujú dodatočné prostriedky na Program InvestEU; požaduje vyvážené geografické rozdelenie financovania v rámci Programu InvestEU, najmä pokiaľ ide o menšie členské štáty;
17.	pripomína, že rozpočtové záruky EÚ sa opierajú o finančné prostriedky daňovníkov a že nesplácanie projektov podporovaných EIB by mohlo mať priamy vplyv na rozpočet EÚ;
18.	víta pokračujúce rozširovanie siete európskych podporných bánk a iných medzinárodných finančných inštitúcií EIB s cieľom pomôcť ďalej mobilizovať verejné a súkromné investície a zabezpečiť široké geografické a odvetvové pokrytie; pripomína, že 75 % Programu InvestEU vykonáva EIB; žiada, aby zložka finančného nástroja Fondu pre konkurencieschopnosť využívala odborné znalosti národných podporných bánk a inštitúcií, najmä ich znalosti miestnych a regionálnych aktérov; v tejto súvislosti žiada, aby sa ďalej preskúmalo kombinovanie nástrojov medzi EIB a národnými podpornými bankami a inštitúciami, aby sa zabezpečilo, že takéto nástroje neohrozia finančné prostriedky, ktoré už boli vyčlenené na národné podporné banky a inštitúcie;
19.	žiada EIB, aby zvýšila svoje zvýhodnené úvery pre miestnych a vnútroštátnych finančných sprostredkovateľov vrátane konzorcií pre úverové záruky, mikrofinančných inštitúcií, etických bánk a kolektívnych záručných štruktúr, ktoré sa snažia o uľahčenie prístupu MSP k úverom, s osobitným zameraním na vidiecke oblasti, vnútrozemské a ostrovné oblasti, najvzdialenejšie regióny a oblasti, v ktorých prebieha hospodárska a environmentálna transformácia;
Konsolidácia úlohy EIB ako klimatickej banky EÚ
20.	uznáva úlohu EIB ako klimatickej banky a jej zosúladenie s rámcom EÚ pre udržateľné financovanie vrátane prípadného začlenenia kritérií taxonómie[footnoteRef:13], podpory transformácie poskytovaním financovania udržateľných a čistých technológií a podpory úsilia Únie o dekarbonizáciu hospodárstva EÚ; pripomína, že finančné toky EIB musia byť v súlade s cieľom EÚ dosiahnuť klimatickú neutralitu do roku 2050 a cieľmi v oblasti klímy do roku 2030; konštatuje, že všetci podnikoví klienti financovania EIB sú zmluvne zaviazaní zverejniť vierohodnú stratégiu súladu s Parížskou dohodou („plány dekarbonizácie“)[footnoteRef:14]; [13:  	Európska investičná banka, European Investment Bank Climate Action and Environmental Sustainability– List of eligible sectors and eligibility criteria, 2024.]  [14:  	Skupina Európskej investičnej banky, Paris Alignment Framework – Low carbon, verzia 1.1, 2023; Skupina Európskej investičnej banky, EIB Group Climate Bank Roadmap 2021-2025, november 2020.] 

21.	víta investície EIB v oblasti klímy a životného prostredia, ktoré v roku 2024 dosiahli celkovo 50,7 miliardy EUR, čo presahuje cieľ nasmerovať aspoň 50 % celkového financovania na opatrenia v oblasti klímy a environmentálnu udržateľnosť; vyzýva EIB, aby si zachovala vysokú úroveň ambícií, pričom zdôrazňuje, že tento záväzok zvyšuje konkurencieschopnosť, energetickú bezpečnosť a odolnosť priemyslu Únie;
22.	pripomína, že zelená transformácia musí byť inkluzívna, spravodlivá a konkurencieschopná a že ekologické investície musia byť realizovateľné; očakáva preto, že EIB využije svoje úvery, finančné nástroje, technickú pomoc a poradenské služby na podporu občanov a podnikov, ktoré čelia sociálno-ekonomickým výzvam vyplývajúcim z ich úsilia o dosiahnutie klimatickej neutrality do roku 2050; zdôrazňuje potrebu podporovať reštrukturalizáciu priemyslu, rekvalifikáciu pracovnej sily a vytváranie nových pracovných príležitostí v dotknutých regiónoch; vyzýva EIB, aby prioritne podporovala projekty zabezpečujúce cenovo dostupný prístup k energii z obnoviteľných zdrojov, bývanie a verejné služby, komunitné iniciatívy a malé projekty s osobitným zameraním na boj proti energetickej chudobe;
23.	víta investície EIB do energie z obnoviteľných zdrojov, energetickej efektívnosti,  spojovacích vedení, elektrických sietí a uskladňovania energie vrátane jej podpory plánu REPowerEU; zdôrazňuje, že je dôležité zamerať sa na projekty s veľkým hospodárskym vplyvom a merateľnými prínosmi pre klímu; vyzýva EIB, aby plnila úlohu pri mobilizácii súkromného kapitálu na investície do sietí na podporu nižších cien energie; berie na vedomie najmä vyššie investície do vznikajúcich technológií na priemyselnú elektrifikáciu a dekarbonizáciu, pričom uznáva ich úlohu v podpore prechodu na klimatickú neutralitu znižovaním emisií z priemyselných odvetví, v ktorých sa ťažko znižujú, vyjadruje však znepokojenie nad ich potenciálnym vplyvom na dodávky vody v určitých regiónoch;
24.	zdôrazňuje dôležitosť riešenia vysokých nákladov na energiu v EÚ s cieľom zvýšiť konkurencieschopnosť európskych spoločností; upozorňuje, že stabilné dodávky energie za konkurencieschopné ceny sú jedným zo základov úspešnej priemyselnej politiky; vyzýva skupinu EIB, aby podporovala najmä MSP, ktoré čelia tlakom v dôsledku nákladov na energie, a to aj prostredníctvom cieleného financovania a poradenských služieb s cieľom zlepšiť energetickú efektívnosť a odolnosť; vyzýva EIB, aby naďalej podporovala energeticky náročné priemyselné odvetvia s cieľom zabezpečiť, aby toto vysoko strategické odvetvie bolo schopné úspešne zvládnuť energetickú transformáciu; 
25.	berie na vedomie úlohu Výboru audítorov EIB v oblasti vnútorného dohľadu; upozorňuje, že sa nevykonáva externý prudenciálny dohľad v súlade s medzinárodne uznávanými normami dohľadu, s výnimkou oblasti riadenia likvidity; nabáda svoju radu guvernérov, aby vzhľadom na veľkosť, zložitosť a špecifiká obchodného modelu EIB zaviedla vhodné opatrenia na dodržiavanie najvyšších noriem externého prudenciálneho dohľadu a zároveň zvážila potrebné úpravy vyplývajúce z jedinečného obchodného modelu EIB;
26.	konštatuje, že vo svete plnom neistoty by sa investície mali zamerať na pripravenosť EÚ čeliť otrasom; zdôrazňuje potrebu vyšších investícií do adaptácie na zmenu klímy a odolnosti voči nej; nabáda na ďalší výskum a vývoj vrátane inovačných technológií v záujme pripravenosti na zmenu klímy; požaduje zlepšenie prístupu MSP k financovaniu v oblasti inovačných ekologických technológií; pripomína, že čisté technológie posilňujú suverenitu EÚ a majú zásadný význam pre konkurencieschopnosť, hoci v porovnaní so zaužívanými technológiami čelia ešte väčším výzvam v oblasti financovania v dôsledku zelenej prirážky; zdôrazňuje, že Draghiho správa vyzýva na vytvorenie väčšieho počtu verejných systémov záruk a protizáruk na pokrytie investičných rizík spojených s projektmi výroby čistých technológií;
27.	pripomína, že EIB bola prvým emitentom zelených dlhopisov a v súčasnosti je najväčším emitentom zelených dlhopisov vo viacerých menách; víta skutočnosť, že EIB 2. apríla 2025 emitovala svoj prvý dlhopis Climate Awareness Bond, ktorý je v súlade s nariadením o norme EÚ pre zelené dlhopisy[footnoteRef:15]; zdôrazňuje kľúčovú úlohu EIB pri rozvoji trhu so zelenými dlhopismi, ktorý poskytuje riešenia financovania pre udržateľné podniky; vyzýva Komisiu a skupinu EIB, aby si zachovali vedúce postavenie EÚ v oblasti zelených a digitálnych dlhopisov; [15:  	Nariadenie Európskeho parlamentu a Rady (EÚ) 2023/2631 z 22. novembra 2023 o európskych zelených dlhopisoch a voliteľnom zverejňovaní informácií pri dlhopisoch uvádzaných na trh ako environmentálne udržateľné a pri dlhopisoch viazaných na udržateľnosť (Ú. v. EÚ L, 2023/2631, 30.11.2023, ELI: http://data.europa.eu/eli/reg/2023/2631/oj).] 

28.	pripomína záväzok EIB dodržiavať Dohovor o biologickej diverzite a Globálny rámec pre biodiverzitu na obdobie po roku 2020 a podporuje investície EIB do ochrany biodiverzity a zachovania prírodných zdrojov; víta dohodu EIB a Európskej environmentálnej agentúry o prehĺbení spolupráce na opatreniach v oblasti biodiverzity a klímy; zdôrazňuje, že na dosiahnutie dlhodobých prínosov obnovy, zachovania a ochrany biodiverzity a prírody by sa potenciálnym príjemcom mali sprístupniť atraktívne systémy financovania, aby sa mohli dobrovoľne zapojiť do takýchto postupov;
Financovanie mieru, bezpečnosti a obrany 
29.	víta aktívny prístup EIB v oblasti bezpečnosti a obrany; zdôrazňuje skutočnosť, že investície do tohto odvetvia sa v roku 2024 zdvojnásobili na 1 miliardu EUR, pričom v pláne EIB na rok 2025 sa majú opäť zdvojnásobiť na rekordné 2 miliardy EUR; zdôrazňuje, že väčšie investície EIB do sektora obrany môžu podporiť investície komerčných bánk do tohto sektora; konštatuje však, že tieto sumy predstavujú menej ako 1,1 % investícií EIB na rok 2024 (88,8 miliardy EUR) a 2,2 % jej cieľov financovania na rok 2025 (95 miliárd EUR), a zdôrazňuje, že môžu zohrávať len doplnkovú úlohu pri riešení nového financovania v odhadovanej výške 33,6 až 48 miliárd EUR potrebného do roku 2030 pre spoločnosti pôsobiace v oblasti obrany na uspokojenie očakávaného nárastu objednávok v rámci plánu ReArm Europe/Pripravenosť 2030; zdôrazňuje, že financovanie na európskej úrovni je nevyhnutné na uspokojenie významných potrieb financovania členských štátov; zdôrazňuje, že akékoľvek budúce štrukturálne financovanie európskej obrany musí byť navrhnuté s jasne stanovenými podmienkami a silným dohľadom, pričom sa musí vychádzať zo skúseností získaných z existujúcich nástrojov;
30.	podporuje pokračujúcu a rozšírenú úlohu EIB pri posilňovaní bezpečnosti Európy prostredníctvom cielených investícií do obrannej aj civilnej infraštruktúry a zdôrazňuje potrebu zamerať sa na strategické investície do projektov, ktoré prinášajú európsku pridanú hodnotu, a do technológií dvojakého použitia, ktoré prispievajú k civilným aj obranným cieľom, v súlade so všeobecnými cieľmi EÚ, t. j. podporou inovácií a posilnením bezpečnosti a odolnosti Únie; zdôrazňuje, že účinné inovácie v oblasti obrany závisia od úzkej spolupráce medzi akademickou obcou, výskumnými inštitúciami a súkromnými subjektmi z priemyslu, a nabáda EIB, aby pôsobila ako katalyzátor pri štruktúrovaní dlhodobých verejno-súkromných partnerstiev prostredníctvom cielených finančných nástrojov;
31.	víta plán EIB na revíziu svojho operačného rámca, v ktorom sa stanoví osobitný prierezový cieľ verejnej politiky na posilnenie mieru a bezpečnosti v Európe a na ktorý sa pridelia značné finančné prostriedky a kapitál[footnoteRef:16]; podporuje preto rozhodnutie rady EIB z 21. marca 2025 začleniť strategickú európsku bezpečnostnú iniciatívu (SESI) EIB na rok 2022 do trvalého prierezového cieľa verejnej politiky na doplnenie existujúcich cieľov verejnej politiky; zdôrazňuje však, že všetky činnosti v oblasti obrany musia podliehať primeraným finančným parametrom, pravidelnému hodnoteniu rizika a transparentnému dohľadu a musia byť spojené s prísnymi postupmi riadenia rizík; [16:  	List prezidentky EIB Nadii Calviñovej vedúcim predstaviteľom EÚ zo 4. marca 2025.] 

32.	víta spoločnú iniciatívu Komisie a skupiny EIB zriadiť prostredníctvom EIF fond fondov pod názvom Kapitálový nástroj v oblasti obrany s rozpočtom 175 miliónov EUR na roky 2024 až 2027 na podporu súkromných investícií do európskych MSP vyvíjajúcich inovačné obranné technológie dvojakého použitia a na pomoc pri riešení potrieb kapitálového financovania spoločností v obrannej technologickej a priemyselnej základni EÚ, ktoré sa odhadujú na 6,8 miliardy EUR až 20 miliárd EUR do roku 2030, s cieľom uspokojiť očakávaný nárast objednávok v rámci plánu ReArm Europe/Pripravenosť 2030;
33.	berie na vedomie rozhodnutie rady EIB z 21. marca 2025 rozšíriť kritériá oprávnenosti skupiny EIB pre investície do bezpečnosti a obrany, čím sa obmedzia vylúčené činnosti, v súlade s návrhmi schválenými vedúcimi predstaviteľmi EÚ na zasadnutí Európskej rady 6. marca 2025, ako aj schválenie akčného plánu skupiny EIB v oblasti bezpečnosti a obrany v máji 2024 zameraného na posilnenie podpory bezpečnostného a obranného priemyslu EÚ; konštatuje, že v rámci tohto plánu skupina EIB poskytuje financovanie MSP a inovačným startupom pôsobiacim v sektore bezpečnosti a obrany v súlade so zásadou dvojakého použitia, pričom sa zachováva požiadavka „dôveryhodného civilného použitia“ a zároveň sa už neuplatňuje test príjmov;
34.	berie na vedomie rozhodnutie rady EIB z 21. marca 2025, že pre investície do bezpečnosti a obrany nebude stanovený žiadny pevný strop, pričom sumy financovania sa majú každoročne určovať v operačnom pláne skupiny EIB; žiada EIB, aby objasnila možné dôsledky tohto rozhodnutia na iné oblasti politiky a celkové operácie EIB;
35.	navrhuje, aby EIB neustále prehodnocovala svoju úlohu, ako aj rozsah oprávnených investícií v prispievaní k mieru a bezpečnosti v Európe, ako sa uvádza v bielej knihe Komisie o budúcnosti európskej obrany, a hodnotila ich, najmä vzhľadom na naliehavú potrebu rozšíriť európsky obranný sektor a zabezpečiť dlhodobú bezpečnosť a strategickú autonómiu; varuje, že akákoľvek úprava kritérií oprávnenosti alebo financovania skupiny EIB s cieľom zosúladiť ju s novými prioritami musí chrániť finančnú situáciu skupiny a zabezpečiť účinné financovanie ostatných strategických priorít EÚ; 
36.	vyzýva členské štáty, aby zmenili zoznam vylúčených činností EIB s cieľom umožniť financovanie zbraní a munície nad rámec technológií dvojakého použitia a tým prispieť k rozvoju európskeho obranného priemyslu;
Riešenie výziev v oblasti sociálnej infraštruktúry, politiky súdržnosti a bývania 
37.	víta hlavné strategické priority EIB na posilnenie európskej sociálnej infraštruktúry a modernej politiky súdržnosti v záujme inkluzívneho a udržateľného rastu v celej Európe; oceňuje, že EIB sa vo svojej politike smerovania v oblasti súdržnosti na roky 2021 – 2027 zaviazala vyčleniť aspoň 40 % svojho celkového financovania v EÚ v rokoch 2022 až 2024 na projekty v regiónoch, na ktoré sa vzťahuje politika súdržnosti, a že v roku 2024 takéto financovanie predstavovalo 48 % celkových úverov EÚ; vyzýva EIB, aby naďalej podporovala rozvoj infraštruktúry vrátane investícií do železníc, zdravotnej starostlivosti a sociálnej infraštruktúry, ktoré sú kľúčové pre sociálnu a hospodársku súdržnosť, odolnosť a inkluzívny rast; zdôrazňuje, že v situácii geopolitickej a hospodárskej neistoty môže EIB poskytnúť dlhodobé riešenia na riešenie krízy životných nákladov;
38.	zdôrazňuje kľúčovú úlohu rozvoja zručností pri podpore dlhodobého udržateľného rastu, zamestnanosti a konkurencieschopnosti v EÚ; zdôrazňuje, že iniciatívy financovania zamerané na posilnenie ľudského kapitálu nielen podporujú inovácie a produktivitu a riešia potreby trhu práce, ale aj posilňujú sociálnu súdržnosť a hospodársku odolnosť; vyzýva EIB, aby zvýšila investície do vzdelávania, odbornej prípravy, zvyšovania úrovne zručností a rekvalifikácie a do zdravia v úzkej koordinácii a spolupráci s iniciatívami členských štátov v týchto oblastiach s cieľom doplniť a posilniť ich dosah;
39.	víta záväzok EIB riešiť problém dvojitého zlyhania trhu v sektore bývania vrátane neschopnosti zabezpečiť dostatok dostupného a energeticky efektívneho bývania, ako aj zlyhania trhu pri zvyšovaní energetickej efektívnosti existujúceho bytového fondu; berie na vedomie rozdiely medzi členskými štátmi v oboch politikách a rozsah uvedených zlyhaní trhu;
40.	víta akčný plán EIB pre cenovo dostupné a udržateľné bývanie s plánovanými investíciami vo výške 10 miliárd EUR na nasledujúce dva roky; upozorňuje na výsledky analýzy skupiny EIB a stretnutia zainteresovaných strán, ktoré poukázali na odhadovanú ročnú medzeru vo verejných a súkromných investíciách vo výške 300 až 400 miliárd EUR potrebných na vybudovanie 1,5 milióna nových bytových jednotiek a na renováciu ďalších 5 miliónov jednotiek ročne; nabáda EIB, aby zmobilizovala ešte viac finančných prostriedkov na projekty dostupného bývania vo všetkých členských štátoch; vyzýva EIB, aby sa zamerala na udržateľný rozvoj miest a zabezpečila uspokojenie potrieb EÚ v oblasti bývania a infraštruktúry v záujme silnejšej, udržateľnej, súdržnejšej a prosperujúcej Európy vrátane investícií do obnovy existujúcej infraštruktúry so zameraním na podporu projektov obnovy miest a projektov premeny starých alebo opustených budov na moderné sociálne bývanie;
41.	vyzýva EIB, aby zohľadnila diferencované zaťaženie nákladmi na bývanie pre rôzne príjmové skupiny a rodinné štruktúry, najmä preto, že niektoré nízkopríjmové skupiny sú ohrozené marginalizáciou; nabáda EIB, aby spolupracovala s ostatnými európskymi verejnými investičnými bankami, miestnymi verejnými finančnými inštitúciami, miestnymi samosprávami a bytovými družstvami a spoločnosťami pôsobiacimi v oblasti sociálneho bývania na financovaní riešení v oblasti bývania pre zraniteľné skupiny a nízkopríjmové skupiny; víta úmysel EIB viac sa zamerať na výskum a inovácie v oblasti bývania;
42.	vyzýva EIB, aby zvýšila finančnú podporu zavedením štandardizovaných hotových finančných produktov v oblasti energetiky a obnovy budov; zdôrazňuje skutočnosť, že model EIB „vytvor a predaj“, ktorý usmerňuje úspory inštitucionálnych investorov, je inovatívnym modelom, ktorý by mohol prispieť k integrácii kapitálových trhov EÚ; 
43.	víta zámer EIB rozšíriť finančnú a poradenskú podporu na cenovo dostupné bývanie, najmä pre mladšie generácie; nabáda na úzku súčinnosť a výmenu informácií s Komisiou, obcami a miestnymi orgánmi, bytovými družstvami, bytovými združeniami a sektorom stavebníctva, výmenu najlepších postupov a podporu celoeurópskej spolupráce; vyzýva EIB, aby podporovala projekty zabezpečujúce prístup k cenovo dostupnej energii z obnoviteľných zdrojov, bývaniu a verejným službám, komunitné iniciatívy a malé projekty s osobitným zameraním na boj proti energetickej chudobe;
44.	víta skutočnosť, že skupina EIB zaradila poľnohospodárstvo a biohospodárstvo medzi svoje kľúčové priority; zdôrazňuje, že poľnohospodárstvo je kľúčovou hnacou silou rastu a rozvoja vo vidieckych oblastiach a že zvýšenie pomoci a podpora inovácií v tomto životne dôležitom odvetví zohrávajú významnú úlohu pri zaisťovaní potravinovej bezpečnosti; upozorňuje na finančné problémy, ktorým čelia najmä mladí poľnohospodári, a konštatuje, že poľnohospodári a podniky v tomto odvetví vykazujú nižšiu mieru úspešnosti pri žiadostiach o financovanie; vyzýva skupinu EIB, aby rozšírila svoje pôsobenie v odvetví poľnohospodárstva zlepšením prístupu k financovaniu; 
45.	vyzýva EIB, aby zintenzívnila svoje úsilie o podporu zamestnanosti mladých ľudí, najmä podporou projektov a programov, ktoré podporujú podnikanie mladých ľudí, prístup k zamestnaniu, odbornej príprave a inováciám s cieľom prispieť k spravodlivejšiemu a inkluzívnejšiemu územnému rozvoju a pomôcť obmedziť únik mozgov, najmä v ostrovných regiónoch a hospodársky znevýhodnených oblastiach EÚ;
Podpora digitálnej transformácie a nových technológií
46.	vyzýva EIB, aby zvýšila financovanie otvorenej strategickej autonómie EÚ v digitálnej oblasti a aby podporovala výskum, vývoj európskej digitálnej infraštruktúry, nové a prelomové technológie, ako sú umelá inteligencia a kvantová výpočtová technika a aby umožnila rast digitálnych startupov; zdôrazňuje význam preklenutia digitálnych priepastí v rámci EÚ aj na celom svete s cieľom zabezpečiť inkluzívny prístup k digitálnej infraštruktúre a službám; zdôrazňuje význam zosúladenia digitálnych investícií EIB so strategickými prioritami EÚ, ako sú ciele digitálneho desaťročia vrátane pripojiteľnosti, digitálnych zručností a digitálnej transformácie podnikov;
47.	podporuje rozvoj iniciatívy Európskych technologických šampiónov (ETCI) EIF s cieľom prilákať súkromný kapitál na rozšírenie inovačných startupov na úspešných svetových lídrov, pričom treba zabezpečiť, aby európske spoločnosti a technológie zostali v Európe až do pokročilého štádia rastu; zdôrazňuje, že treba urýchliť zavádzanie súčasnej iniciatívy Európskych technologických šampiónov, aby zodpovedalo tempu inovácií a startupov; okrem toho žiada, aby sa na úspešné skúsenosti s ETCI nadviazalo vypracovaním ďalších podobných iniciatív s cieľom naďalej podporovať digitálnu transformáciu a ďalšie strategické odvetvia, a nabáda EIF, aby preskúmal vytvorenie druhej generácie tejto iniciatívy a možnosť investovania do fondu fondov;
48.	zdôrazňuje, že inštitucionálni investori v Európe by mohli zohrávať väčšiu úlohu pri podpore rizikového kapitálu, najmä v prípade scaleupov; naliehavo preto vyzýva skupinu EIB, aby vytvorila európske technologické fórum, ktoré by spájalo ekosystém rizikového kapitálu, s cieľom zapojiť inštitucionálnych investorov podľa vzoru Tibiho iniciatívy[footnoteRef:17]; vyzýva EIB, aby takýmto investorom ponúkla príležitosti na budovanie ich odborných znalostí a zapojila sa do systémov spoločného investovania medzi EIF a inštitucionálnymi investormi za transparentných a vopred dohodnutých podmienok; [17:  	P. Tibi, „Financing the Fourth Industrial Revolution – Solving the financing grid-lock for technology companies“, Francúzske ministerstvo hospodárstva a financií, júl 2019.] 

49.	zdôrazňuje skutočnosť, že cieľom Dohody o čistom priemysle je vytvoriť program TechEU s EIB; zdôrazňuje, že je dôležité zabezpečiť, aby tento fond mal osobitný cieľ prideľovania prostriedkov pre startupy a scaleupy;
50.	vyzýva EIB, aby podporila posilnenie spôsobilostí v oblasti kybernetickej bezpečnosti v EÚ s cieľom zvýšiť odolnosť Európy a zároveň posilniť existujúcu spoluprácu medzi členskými štátmi a chrániť kritické subjekty a základné služby;
51.	zdôrazňuje skutočnosť, že bezpečnosť dodávok kritických surovín (CRM) má zásadný význam pre zelenú a digitálnu transformáciu, ako aj pre sektor obrany a priemyselnú základňu EÚ vo všeobecnosti; pripomína úlohu, ktorú EIB zohráva v Európskej aliancii pre suroviny, a cieli Únie zabezpečiť vyšší stupeň autonómie, pokiaľ ide o dodávky kritických surovín; zdôrazňuje význam prístupu ku kritickým surovinám založeného na obehovom hospodárstve, aby sa znížila závislosť EÚ od tretích krajín a posilnila jej strategická autonómia; vyzýva preto EIB, aby viac investovala do odvetvia kritických surovín s cieľom zvýšiť odolnosť v oblasti surovín s osobitným zameraním na recykláciu druhotných surovín;
52.	vyzýva EIB, aby podporovala technologickú transformáciu európskych spoločností, ako aj rozvoj digitálnych zručností zamestnancov a podnikateľov; 
Úloha EIB v susedstve a Global Gateway
53.	víta životne dôležitú podporu EIB Ukrajine vzhľadom na rozsiahlu, nespravodlivú a nezákonnú útočnú vojnu Ruska; požaduje zvýšenie rozpočtových záruk EÚ s cieľom umožniť EIB pokračovať v realizácii a posilňovaní operácií verejného a súkromného sektora na Ukrajine, podporovať bezprostredné hospodárske výzvy Ukrajiny, ale aj plánovať obnovu krajiny v strednodobom až dlhodobom horizonte;
54.	zdôrazňuje, že na zníženie závislosti od tretích krajín je nevyhnutné zaviesť odolnú infraštruktúru pod európskou kontrolou, okrem iného v oblasti satelitnej komunikácie, energetiky a logistiky;
55.	zdôrazňuje dôležitú úlohu, ktorú EIB zohráva pri podpore členských štátov a tretích, najmä kandidátskych krajín, pri získavaní prístupu na trhy s rizikovým kapitálom, čím sa rozširujú investičné príležitosti;
56.	zdôrazňuje, že stratégia Global Gateway je ako súčasť súboru nástrojov vonkajšej činnosti EÚ kľúčová pre globálne postavenie Európy a zameriava sa na presadzovanie multilaterálneho systému založeného na pravidlách, udržateľného rozvoja, demokracie, ľudských práv, rodovej rovnosti a právneho štátu; víta v tejto súvislosti úlohu EIB ako vedúcej rozvojovej banky EÚ; pripomína význam predvídateľných záruk z rozpočtu EÚ, ktoré EIB umožnia pokračovať v realizácii operácií mimo EÚ;
57.	požaduje posilnenie transparentnosti a postupov zverejňovania informácií v súlade s inými nadnárodnými rozvojovými bankami, ako aj vytvorenie nezávislého mechanizmu na podávanie sťažností, ktorý dokáže účinne riešiť a napraviť sťažnosti; zdôrazňuje potrebu účinných mechanizmov na zabezpečenie účasti komunít dotknutých projektmi financovanými EIB a zodpovednosti voči nim s cieľom zabezpečiť, aby projekty Global Gateway reagovali na miestne potreby, zohľadňovali rodové hľadisko a prinášali zmysluplné výsledky v oblasti rozvoja; zdôrazňuje význam účasti verejnosti, najmä na postupoch EIB v oblasti plánovania, hodnotenia a monitorovania kritických surovín vrátane slobodného, predchádzajúceho a informovaného súhlasu (FPIC) pôvodných komunít, ako sa stanovuje v Deklarácii OSN o právach pôvodného obyvateľstva;
58.	opakuje svoju výzvu EIB Global, aby operácie kombinovaného financovania zamerala na oblasti, v ktorých môžu priniesť pridanú hodnotu miestnemu hospodárstvu, pričom sa predíde vytláčaniu súkromného kapitálu, a zabezpečila, aby sa kombinované financovanie nepoužívalo v prípade základných verejných služieb, najmä zdravotníctva, vzdelávania a sociálnej ochrany; pripomína, že ciele rozvojovej politiky EÚ, a najmä cieľ zlepšiť cenovo dostupný prístup k zdravotnej starostlivosti, by mali usmerňovať investície EIB v tejto oblasti tak, aby sa zaistili lepšie výsledky v oblasti zdravia pre všetkých, najmä pre ženy;
59.	očakáva, že globálne činnosti EIB budú rovnako rýchlo reagovať na meniace sa situácie a naliehavé potreby; upozorňuje na medzeru vo financovaní rozvojovej pomoci vyplývajúcu zo zmrazenia pomoci USA a zníženia finančných prostriedkov pre globálny Juh; vyzýva na konkrétne iniciatívy na predchádzanie humanitárnym a zdravotným krízam, podporu panafrického obchodu, infraštruktúry a regionálnej integrácie a posilnenie väzieb s Európou; víta zámer EIB Global rozšíriť operácie s vyšším rizikom, čo umožňuje mandát Nástroja rozvojovej a medzinárodnej spolupráce – Globálna Európa (NDICI – Globálna Európa);
60.	vyjadruje znepokojenie nad správami o tom, že niektoré projekty financované z prostriedkov EÚ mimo jej územia, a to aj v rámci stratégie Global Gateway, realizujú čínske spoločnosti, pričom čínske subjekty niekedy získavajú viac zákaziek financovaných EIB ako firmy z EÚ; naliehavo vyzýva Komisiu, aby v spolupráci s EIB zabezpečila rovnaké podmienky s cieľom zvýšiť účasť európskych spoločností; odporúča postupy verejného obstarávania, ktoré uprednostňujú najlepší pomer ceny a kvality pred najnižšou cenou, na podporu spravodlivej hospodárskej súťaže a súladu so strategickými záujmami a s hodnotami EÚ;
61.	víta úsilie EIB spolu s ďalšími deviatimi multilaterálnymi rozvojovými bankami o posilnenie ich spolupráce pri pokroku v plnení cieľov udržateľného rozvoja; vyzýva EIB, aby pokračovala v spolupráci s ostatnými dvojstrannými a multilaterálnymi inštitúciami s cieľom vypracovať a uplatňovať spoločné metodiky na analýzu vplyvu rozvoja a zabezpečiť dlhodobé pozitívne vplyvy a pridanú hodnotu;
62.	víta oznámenie EIB o zintenzívnení podpory pre odvetvia, ako sú dodávky vody, malé podniky, energia z obnoviteľných zdrojov a energetická efektívnosť, ako aj o ďalšom posilňovaní partnerstiev v rámci Európy a na celom svete, a to aj so súkromnými subjektmi, s cieľom dosiahnuť maximálny vplyv v praxi;
Správa: zodpovednosť a transparentnosť 
63.	zdôrazňuje, že rastúcu úlohu EIB by mala sprevádzať väčšia demokratická zodpovednosť a transparentnosť; ich súčasťou by malo byť včasnejšie uverejňovanie dokumentov týkajúcich sa projektov; opakuje svoju výzvu na uzavretie medziinštitucionálnej dohody medzi Európskym parlamentom a EIB s cieľom formalizovať a posilniť existujúcu spoluprácu, a to aj prostredníctvom pravidelného štruktúrovaného dialógu, zlepšenia prístupu Európskeho parlamentu k dokumentom a údajom EIB a možnosti Európskeho parlamentu predkladať EIB otázky na písomné zodpovedanie, ako je už možné v prípade Európskej centrálnej banky; v tejto súvislosti žiada EIB, aby Európskemu parlamentu poskytla jasný a zjednodušený prehľad príspevkov z rozpočtu EÚ v jej súvahe, podsúvahe a výkaze ziskov a strát;
64.	zdôrazňuje, že je dôležité, aby EIB zabezpečila úplnú transparentnosť a vysledovateľnosť financovaných projektov vrátane podrobnejších informácií s cieľom umožniť riadny dohľad všetkými príslušnými zainteresovanými stranami vrátane organizácií občianskej spoločnosti, a nie len zodpovednými ministerstvami; pripomína, že všetci príjemcovia finančných prostriedkov EÚ majú všeobecnú povinnosť priznať ich pôvod a zabezpečiť viditeľnosť všetkých finančných prostriedkov prijatých od EÚ; vyzýva skupinu EIB, aby zabezpečila, že koneční príjemcovia budú spĺňať podmienky viditeľnosti finančnej podpory EÚ;
65.	vyzýva EIB, aby výrazne zvýšila účasť európskych spoločností na postupoch verejného obstarávania v rámci projektov financovaných EIB; nabáda EIB, aby dlžníkom odporučila, aby uprednostňovali spôsobilosť európskych spoločností s cieľom posilniť európsku konkurencieschopnosť;
66.	zdôrazňuje, že je dôležité, aby skupina EIB dodržiavala najvyššie normy pri predchádzaní všetkým formám podvodov, daňových únikov, vyhýbania sa daňovým povinnostiam, prania špinavých peňazí a financovania terorizmu; konštatuje, že zachovanie integrity financovania skupiny EIB je nevyhnutné pre zabezpečenie dôvery verejnosti a efektívneho využívania zdrojov; berie na vedomie vyšetrovania ukončené európskou ombudsmankou a prebiehajúce vyšetrovania Európskej prokuratúry a Európskeho úradu pre boj proti podvodom a očakáva všetky informácie a primerané následné opatrenia vrátane akýchkoľvek potrebných dôsledkov; 
67.	opakuje svoju výzvu EIB, aby zvážila zosúladenie rozdelenia práce v rámci svojho predstavenstva s odporúčaniami inštitúcií EÚ s cieľom pomôcť zmierniť potenciálne konflikty záujmov;
68.	víta rámec pre uznanie odborových zväzov v Európskej investičnej banke z roku 2024;
69.	víta zásady EIB týkajúce sa rozmanitosti, rovnosti a začlenenia vrátane cieľa, aby do konca roka 2026 aspoň 40 % riadiacich pozícií zastávali ženy; požaduje geograficky vyvážené zastúpenie štátnych príslušníkov členských štátov EÚ medzi zamestnancami;
70.	zdôrazňuje potrebu posilniť politiky EIB v oblasti ľudských práv vrátane vytvorenia jasného a účinného rámca a stratégie náležitej starostlivosti v oblasti ľudských práv; zdôrazňuje, že posudzovanie vplyvu na životné prostredie a posudzovanie sociálnych vplyvov by mali vykonávať nezávislí odborníci a že by sa mali zaviesť nezávislé mechanizmy overovania na dohľad nad vlastným monitorovaním a vlastným podávaním správ klientmi EIB; 
°
°     °
71.	poveruje svoju predsedníčku, aby postúpila toto uznesenie Rade, Komisii a Európskej investičnej banke.

